CELEX: 52007SC0723
Language: mt
Date: 2007-05-30 00:00:00
Title: Rakkomandazzjoni għal opinjoni tal-Kunsill skond it-tielet paragrafu ta' l-Art. 5 tar-regolament tal-Kunsill (KE) Nru 1466/97 tas-7 ta' Lulju 1997 Dwar il-programm aġġornat ta' stabbiltà ta' l-Awstrija, 2006-2010

Avviż Legali Importanti

|

52007SC0723

Rakkomandazzjoni għal opinjoni tal-Kunsill skond it-tielet paragrafu ta' l-Art. 5 tar-regolament tal-Kunsill (KE) Nru 1466/97 tas-7 ta' Lulju 1997 Dwar il-programm aġġornat ta' stabbiltà ta' l-Awstrija, 2006-2010  /* SEK/2007/0723 finali */  

	[pic] | KUMMISSJONI TAL-KOMUNITAJIET EWROPEJ |Brussel 30.5.2007SEG(2007) 723 finaliRakkomandazzjoni għalOPINJONI TAL-KUNSILLskond it-tielet paragrafu ta' l-Art. 5 tar-Regolament tal-Kunsill (KE) Nru 1466/97 tas-7 ta' Lulju 1997 Dwar il-programm aġġornat ta' stabbiltà ta' l-Awstrija, 2006-2010(preżentata mill-Kummissjoni)MEMORANDUM TA’ SPJEGAZZJONI1. SFOND ġENERALIIl-Patt ta' Stabbiltà u Tkabbir, li daħal fis-seħħ fl-1 ta' Lulju 1998, huwa bbażat fuq l-għan li jkun hemm finanzi tal-gvern sodi bħala mezz biex jissaħħu l-kundizzjonijiet ta' l-istabilità tal-prezzijiet u biex ikun hemm tkabbir sostenibbli qawwi li jwassal għall-ħolqien ta' l-impjiegi. Ir-riforma ta' l-2005 tal-Patt għarfet l-utilità tiegħu li jankra d-dixxiplina fiskali, iżda fittxet li ssaħħah l-effettività u l-bażi ekonomika tiegħu kif ukoll li tħares is-sostenibbiltà tal-finanzi pubbliċi fuq medda twila ta' żmien.Ir-Regolament tal-Kunsill (KE) Nru 1466/97 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika[1], li huwa parti mill-Patt ta' Stabbiltà u Tkabbir, jistipula li l-Istati Membri għandhom jissottomettu, lill-Kunsill u lill-Kummissjoni, programmi ta' stabbiltà jew konverġenza u l-aġġornamenti annwali tagħhom (l-Istati Membri li diġà adottaw il-munita unika jissottomettu programmi (aġġornati) ta' stabbiltà u l-Istati Membri li għadhom m'adottawhiex jissottomettu programmi (aġġornati) ta' konverġenza). L-ewwel programm ta' stabbiltà ta' l-Awstrija tressaq f'Novembru 1998. Skond ir-Regolament, il-Kunsill esprima opinjoni dwaru nhar it-18 ta' Jannar 1999 fuq il-bażi ta' rakkomandazzjoni mill-Kummissjoni u wara li kkonsulta lill-Kumitat Ekonomiku u Finanzjarju. Skond l-istess proċedura, programmi aġġornati ta' stabbiltà u konverġenza jiġu vvalutati mill-Kummissjoni u eżaminati mill-Kumitat imsemmi hawn fuq, filwaqt li l-Kunsill jista' jeżaminahom.2. SFOND GħALL-VALUTAZZJONI TAL-PROGRAMM AġġORNATIl-Kummissjoni eżaminat l-aħħar aġġornament tal-programm ta' stabbiltà ta' l-Awstrija, imressaq fid-29 ta' Marzu 2007, u adottat rakkomandazzjoni għal opinjoni tal-Kunsill dwaru (ara l-kaxxa bil-punti ewlenin koperti mill-valutazzjoni).Sabiex jiġi stabbilit ix-xenarju li bih għandha ssir il-valutazzjoni ta' l-istrateġija baġitarja fil-programm ta' l-istabbiltà aġġornat, il-paragrafi li ġejjin jispjegaw fil-qosor:1.  ir-rendiment ekonomiku u baġitarju tul l-aħħar għaxar snin2.  l-aħħar valutazzjoni tal-pożizzjoni tal-pajjiż taħt il-parti preventiva tal-Patt ta' Stabbiltà u Tkabbir (spjegazzjoni fil-qosor ta' l-opinjoni tal-Kunsill fuq l-aġġornament preċedenti tal-programm ta' l-istabbiltà) u3.  il-valutazzjoni tal-Kummissjoni tal-programm nazzjonali ta' riforma ta' Settembru 2006.2.1. Ir-rendiment ekonomiku u baġitarju reċentiFl-aħħar għaxar snin, ir-rendiment ekonomiku Awstrijakk kien ikkaratterizzat minn tkabbir stabbli kemmxejn 'il fuq mill-medja taż-żona ta' l-euro u n-nuqqas ta' distorzjonijiet ewlenin. It-tkabbir tal-PGD reali, li ġej l-iktar mill-esportazzjonijiet, naqas sostanzjalment fil-perjodu 2001-2003, mera ta' l-indeboliment ekonomiku globali u b'mod partikolari fiż-żona ta' l-euro. Bis-saħħa tal-pożizzjoni ġeografika tagħha, l-Awstrija kienet kapaċi tgawdi benefiċċji sostanzjali minn iktar rabtiet ma' l-Ewropa Ċentrali u tal-Lvant u partikolarment mill-adeżjoni fl-UE tal-pajjiżi ġirien tagħha. Il-pajjiż gawda waħda mill-iktar rati baxxi ta' l-inflazzjoni u tal-qgħad fiż-żona ta' l-euro. Minħabba l-politika għat-tfassil tal-pagi stabbilita minn ilu, orjentata lejn il-kunsens u ċċentralizzata ħafna, l-Awstrija rnexxielha tbaxxi l-ispejjeż tax-xogħol f'unità iktar malajr mill-medja tal-membri taż-żona ta' l-euro, li qawwa ħafna l-qagħda kompetittiva tal-pajjiż.F'termini ta' finanzi pubbliċi, l-Awstrija esperjenzat xi sforzi ta' konsolidazzjoni sostanzjali fl-aħħar għaxar snin, bi tnaqqis fl-iżbilanċ ġenerali għoli fil-baġit tal-gvern minn nofs is-snin 90, li wassal għal qagħda bbilanċjata fl-2001 b'waqgħa lura għal żbilanċ żgħir fis-snin ta' wara. Riformi sinifikanti fl-amministrazzjoni pubblika, il-pensjonijiet u l-kura tas-saħħa mmirati lejn it-tnaqqis ta' l-iżbilanċ ġenerali tal-gvern ġew implimentati, imma għad hemm lok għal titjib f'dawn l-oqsma.2.2. Il-valutazzjoni fl-opinjoni tal-Kunsill dwar il-programm preċedentiFl-14 ta' Frar 2006, il-Kunsill adotta l-opinjoni tiegħu dwar l-aġġornament preċedenti tal-programm ta' l-istabbiltà, li jkopri l-perjodu 2005-2008. Il-Kunsill laqa' "l-aġġustament strutturali ambizzjuż ippjanat matul il-perjodu tal-programm" imma stieden lill-Awstrija "biex tiżgura li l-MTO tal-programm jintlaħaq sa tmiem il-perjodu ta' aġġornament billi tispeċifika u timplimenta ulterjorment il-miżuri meħtieġa li se jappoġġjaw il-konsolidazzjoni baġitarja ppjanata għall-aħħa sentejn tal-programm."2.3. Il-valutazzjoni tal-Kummissjoni tal-programm nazzjonali ta' riforma ta' Settembru 2006Ir-rapport dwar l-implimentazzjoni tal-programm nazzjonali ta' riforma ta' l-Awstrija, stipulat fil-kuntest ta' l-istrateġija mġedda ta' Liżbona għat-tkabbir u l-impjiegi, tressaq fil-25 ta' Settembru 2006. Il-programm nazzjonali ta' riforma ta' l-Awstrija jidentifika seba' prijoritajiet strateġiċi: is-sostenibbiltà tal-finanzi pubbliċi, ir-riċerka u l-iżvilupp u l-innovazzjoni, l-infrastruttura, il-kompetittività internazzjonali, l-ambjent, is-suq tax-xogħol, u l-edukazzjoni u t-taħriġ.Il-valutazzjoni ta' dan il-programm mill-Kummissjoni (adottata bħala parti mir-Rapport Annwali tal-Progress ta' Diċembru 2006 [2] ) uriet li l-Awstrija qiegħda tagħmel progress tajjeb fl-implimentazzjoni tal-Programm Nazzjonali ta' Riforma, speċjalment fil-qasam mikro-ekonomiku. Fl-isfond tal-qawwiet u d-dgħjufijiet identifikati, ingħata parir lill-Awstrija biex tieħu passi fil-qasam ta' l-impjiegi, b'mod partikolari t-tagħlim tul il-ħajja, is-sistema tal-benefiċċju tat-taxxi u l-kwalifika taż-żgħażagħ. Barra minn hekk, tqies importanti għall-Awstrija, fost l-oħrajn, li tintlaħaq il-mira ta' baġit f'bilanċ sa l-2008.Kaxxa: Punti ewlenin koperti mill-valutazzjoni Kif jitlob l-Artikolu 5(1) (għall-programmi ta' stabbiltà) u l-Artikolu 9(1) (għall-programmi ta' konverġenza) tar-Regolament tal-Kunsill (KE) Nru 1466/97, il-valutazzjoni tkopri il-punti li ġejjin: jekk l-suppożizzjonijiet ekonomiċi li l-programm huwa bbażat fuqhom humiex plawżibbli; L-għan baġitarju għall-medda taż-żmien medja (MTO) ippreżentata mill-Istat Membru u jekk il-pjan ta' l-aġġustament lejh huwiex xieraq; jekk il-miżuri li ttieħdu u/jew ġew proposti biex jirrispettaw il-pjan ta' l-aġġustament humiex biżżejjed biex jintlaħaq l-MTO matul iċ-ċiklu; fl-eżami tal-pjan ta' l-aġġustament lejn l-MTO, jekk isirx sforz ta' aġġustament ikbar fi żminijiet ekonomiċi tajbin, filwaqt li l-isforz jista' jkun iktar limitat fi żminijiet ekonomiċi ħżiena, u, għall-Istati Membri taż-żona ta' l-euro u ta' l-ERM II, jekk l-Istat Membru hux ifittex li jkollu titjib annwali tal-bilanċ aġġustat ċiklikament, nett mill-miżuri ta' darba u miżuri temporanji oħra, ta' 0.5% tal-PGD bħala l-punt ta' riferiment biex jintlaħaq l-MTO; fit-tfassil tal-pjan ta' l-aġġustament għall-MTO (għall-Istati Membri li għadhom ma laħquhx) jew meta titħalla ssir devjazzjoni temporanja mill-MTO (għall-Istati Membri li laħquh), l-implimentazzjoni ta' riformi strutturali ewlenin li għandhom effetti diretti ta' ffrankar ta' l-ispejjeż fit-tul (inkluż biż-żieda fit-tkabbir potenzjali) u għalhekk impatt verifikabbli fuq is-sostenibbiltà fit-tul tal-finanzi pubbliċi (soġġetta għall-kundizzjoni li jinżamm marġni ta' sikurezza xieraq fir-rigward tal-valur ta' referenza ta' 3% tal-PGD u li l-pożizzjoni baġitarja tkun mistennija li terġa' lura għall-MTO tul il-perjodu tal-programm), b'attenzjoni speċjali lir-riformi fil-pensjonijiet bl-introduzzjoni ta' sistema msejsa fuq diversi pilastri li tinkludi pilastru mandatorju ffinanzjat totalment; jekk il-politiki ekonomiċi ta' l-Istati Membri humiex konsistenti mal-linji gwida ġenerali għall-politika ekonomika. Il-plawżibbiltà tas-suppożizzjonijiet makroekonomiċi tal-programm hija vvalutata b'referenza għat-tbassir tas-servizzi tal-Kummissjoni tar-rebbiegħa ta' l-2007, bl-użu ta' metodoloġija li dwarha kien hemm qbil komuni għall-istima tar-riżultat potenzjali u l-bilanċi aġġustati ċiklikament. Il-valutazzjoni tal-konsistenza tal-linji gwida ġenerali għall-politika ekonomika ssir fl-isfond tal-linji gwida ġenerali għall-politika ekonomika fil-qasam tal-finanzi pubbliċi, kif inkluża fil-linji gwida integrali għall-perjodu 2005-2008. Il-valutazzjoni teżamina wkoll: l-evoluzzjoni tal-proporzjon tad-dejn u l-qagħda tas-sostenibbiltà fit-tul tal-finanzi pubbliċi, li għandha tingħata "biżżejjed attenzjoni fis-sorveljanza tal-pożizzjonijiet baġitarji" skond ir-rapport tal-Kunsill ta' l-20 ta' Marzu 2005 dwar "It-titjib fl-implimentazzjoni tal-Patt ta' Stabbiltà u Tkabbir." Komunikazzjoni tal-Kummissjoni tat-12 ta' Ottubru 2006 tistipula approċċ għall-valutazzjoni tas-sostenibbiltà fit-tul[3]; il-livell ta' integrazzjoni fil-programm nazzjonali ta' riforma, imressaq mill-Istati Membri fil-kuntest ta' l-istrateġija ta' Liżbona għat-tkabbir u l-impjiegi. Fil-kelmtejn ta' qabel tas-7 ta' Ġunju 2005 lill-Kunsill Ewropew dwar il-linji gwida ġenerali dwar il-politika ekonomika għall-perjodu 2005-2008, il-Kunsill ECOFIN stqarr li l-programmi ta' riforma nazzjonali għandhom ikunu konsistenti mal-programmi ta' stabbiltà u konverġenza; il-konformità mal-kodiċi ta' l-imġiba[4], li inter alia jippreskrivi struttura komuni u sensiela ta' skedi tad-data għall-programmi ta' stabbiltà u konverġenza. |-  Rakkomandazzjoni għalOPINJONI TAL-KUNSILLskond it-tielet paragrafu ta' l-Art. 5 tar-Regolament tal-Kunsill (KE) Nru 1466/97 tas-7 ta' Lulju 1997 Dwar il-programm aġġornat ta' stabbiltà ta' l-Awstrija, 2006-2010IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika[5], u b’mod partikolari l-Artikolu 5(3) tiegħu,Wara li kkunsidra r-rakkomandazzjoni tal-Kummissjoni,Wara li kkonsulta lill-Kumitat Ekonomiku u Finanzjarju,TA DIN L-OPINJONI:4.  Fid-[9 ta' Lulju 2007] il-Kunsill eżamina l-programm aġġornat ta' stabbiltà ta' l-Awstrija, għall-perjodu bejn l-2006 u l-2010. Wara l-elezzjonijiet ġenerali ta' Ottubru 2006, ġie ffurmat gvern ġdid f'Jannar 2007, li ppreżenta baġit fuq sentejn għall-2007-2008 lill-Parlament fid-29 ta' Marzu 2007. Dak in-nhar stess, il-programm aġġornat ta' stabbiltà intbagħat xahrejn u nofs wara l-iskadenza tal-15 ta' Diċembru fil-kodiċi ta' l-imġiba għall-Awstrija.5.  Ix-xenarju makroekonomiku li fuqu huwa bbażat il-programm jipprevedi li t-tkabbir reali fil-PGD se jonqos mill-massimu ċikliku ta' 3.1 % għal medja (2006) ta' 2½ % matul il-bqija tal-perjodu tal-programm. Meta mqabbel ma' l-informazzjoni disponibbli bħalissa, dan ix-xenarju jidher li hu bbażat fuq suppożizzjonijiet ta' tkabbir pjuttost kawti sa l-2008, peress li data reċenti tindika tkabbir kemmxejn iktar robust. Għall-aħħar snin tal-perjodu tal-programm, it-tbassir jidher plawżibbli, anke jekk ir-rati tat-tkabbir huma daqsxejn ogħla mir-rata medja tat-tkabbir potenzjali kkalkulata mis-servizzi tal-Kummissjoni. It-tbassir tal-programm għall-inflazzjoni jidhru realistiċi.6.  Għall-2006, l-iżbilanċ ġenerali tal-gvern ammonta għal 1.1 % tal-PGD, imqabbel ma' mira ta' 1.7 % tal-PGD stipulata fl-aġġornament preċedenti tal-programm ta' stabbiltà. Dan it-titjib fuq il-mira ġej minn żviluppi ċikliċi li kienu aħjar milli mistenni. Għalkemm il-proporzjon tad-dħul mal-PGD waqa' kemm kemm meta mqabbel mas-sena preċedenti, huwa kien ogħla b'iktar minn punt perċentwali mill-mira. Tkabbir tal-PGD ogħla milli mistenni kkontribwixxa għall-waqgħa fil-proporzjon ta' l-infiq meta mqabbel mas-sena preċedenti. Madankollu, il-proporzjon ta' l-infiq żdied b'iktar minn ½ punt perċentwali mill-mira, li indika li l-eżekuzzjoni tal-baġit ma kinitx stretta daqs kemm kien ippjanat.7.  L-għan ewlieni ta' l-istrateġija baġitarja huwa li jintlaħaq baġit bilanċjat matul iċ-ċiklu, bit-tgawdija tal-benefiċċji tar-riforma amministrattiva filwaqt li tissaħħaħ l-ispiża f'bosta kategoriji. Imqabbel ma' l-aġġornament preċedenti, dan ta' l-aħħar huwa rifless fil-posponiment tal-konsolidazzjoni baġitarja għall-aħħar snin tal-perjodu tal-programm. L-aġġornament jipprevedi li l-qagħda ġenerali tal-gvern titjieb minn żbilanċ ta' 1.1 % tal-PGD fl-2006 għal bilanċ ta' 0.4 % fl-2010. Il-konsolidazzjoni, li hija kkonċentrata fl-aħħar sentejn tal-perjodu tal-programm, hija ppjanata li tkun ibbażata fuq l-infiq, bit-trażżin fl-ispiża soċjali u l-eliminazzjoni gradwali ta' xi nfiq speċifiku jkunu l-fatturi ewlenin. Meta mqabbel mal-programm preċedenti, l-aġġornament il-ġdid ikompli jipposponi l-aġġustament ippjanat fil-konfront ta' xenarju makroekonomiku ħafna iktar favorevoli.8.  Il-posponiment ta' l-aġġustament baġitarju huwa rifless ukoll fil-bilanċ strutturali (jiġifieri l-bilanċ nett aġġustat ċiklikament mill-miżuri ta' darba u miżuri temporanji oħrajn) ikkalkulat skond il-metodoloġija maqbula b'mod komuni, li titjieb biss b'mod gradwali ħafna minn żbilanċ ta' madwar 1 % tal-PGD fl-2006 li xxaqleb lejn bilanċ żgħir fi tmiem il-perjodu tal-programm biss. Skond il-programm, il-profil ta' l-aġġustament huwa affettwat mix-xiri ta' tagħmir militari bejn l-2007 u l-2009, li, kuntrarjament għat-tbassir tar-rebbiegħa tas-servizzi tal-Kummissjoni, hija tqisu bħala miżura ta' darba li żżid l-iżbilanċ. L-istess bħal fl-aġġornament preċedenti tal-programm ta' stabbiltà, l-għan għall-medda taż-żmien medja (MTO) għall-pożizzjoni baġitarja ppreżentata fil-programm hija ta' pożizzjoni bilanċjata f'termini strutturali. Madankollu, il-programm għandu l-mira li kważi jilħaq l-MT'O sa l-2009 u li jaqbżu bi ftit fl-2010, minflok li jilħqu diġà fl-2008 bħal fl-aġġornament preċedenti. Minħabba li l-MTO jitlob iktar mill-punt minimu ta' riferenza (stmata bi żbilanċ ta' madwar 1½ % tal-PGD), l-ilħuq tiegħu għandu jissodisfa l-mira li jipprovdi marġini ta' sikurezza kontra l-okkorrenza ta' żbilanċ eċċessiv. L-MTO jinsab fil-limitu indikat mill-Istati Membri taż-żona ta' l-euro u l-ERM II fil-Patt ta' Stabbiltà u Tkabbir u fil-kodiċi ta' l-imġiba, u jirrifletti b'mod adegwat il-proporzjon tad-dejn u t-tkabbir potenzjali medju tal-prodott fit-tul.9.  Ir-riskji għat-tbassir baġitarju fil-programm jidher li huma ġeneralment ibbilanċjati għall-2007 u l-l-2008, iżda għall-2009 u l-2010, ir-riżultati baġitarji jistgħu jkunu agħar minn kif tbassru, minkejja suppożizzjonijiet makroekonmiċi plawżibbli. Fil-fatt, il-proporzjon ta' l-infiq mal-PGD huwa mbassar li jaqa' b'mod sinjifikanti fl-aħħar sentejn. L-eliminazzjoni gradwali ta' nfiq speċifiku, partikolarment dak fuq tagħmir militari, u l-infiq frankat mill-benefiċċji tal-qgħad u l-pensjonijiet, b'riżultat tar-riforma fil-pensjonijiet ta' l-2004, għandhom jikkontribwixxu għat-tnaqqis fil-proporzjon ta' l-infiq fl-aħħar snin. Mill-banda l-oħra, isir infiq addizzjonali fl-edukazzjoni, ir-riċerka u l-iżvilupp u l-infrastruttura matul il-perjodu tal-programm, filwaqt li l-kisbiet mistennija fl-effiċjenza fl-amministrazzjoni pubblika jibqgħu inċerti. Finalment, il-programm jagħti x'wieħed jifhem li jista' jkun hemm iktar tnaqqis fit-taxxi ffinanzjati mill-iffrankar ippjanat fl-ispiża.10.  Fid-dawl ta' din il-valutazzjoni tar-riskju, il-qagħda baġitarja fil-programm jistgħu ma jkunux biżżejjed biex jiġi żgurat li l-MTO jintlaħaq sa l-2010, kif previst fil-programm. It-tbassir tar-rebbiegħa tas-servizzi tal-Kummissjoni jipprevedi li l-iżbilanċ finanzjarju jikber fl-2007 u l-2008. Madankollu, inżamm marġni ta' sikurezza suffiċjenti kontra l-ksur tal-limitu ta' żbilanċ ta' 3% tal-PGD b'varjazzjonijiet makroekonomiċi normali matul il-perjodu tal-programm. Ir-ritmu ta' l-aġġustament lejn l-MTO implikat mill-programm huwa insuffiċjenti u għandu jissaħħaħ, speċjalment fl-2007 u l-2008, biex ikun konformi mal-Patt ta' Stabbiltà u Tkabbir, li jispeċifika li, għall-Istati Membri taż-żona ta' l-euro u ta' l-ERM II, it-titjib annwali fil-bilanċ strutturali għandu jkun ta' 0.5% tal-PGD bħala punt ta' referenza u li l-aġġustament għandu jkun ogħla fi żminijiet ekonomiċi tajbin u jista' jkun inqas fi żminijiet ekonomiċi ħżiena. B'mod partikolari, huwa ppjanat biss titjib limitat fil-bilanċ strutturali bejn l-2007 u l-2009, meta l-Awstrija tkun mistennija tesperjenza żminijiet tajbin. Din il-konklużjoni hija kkonfermata anke jekk wieħed iqis ix-xiri ta' tagħmir militari bħala miżura ta' darba li żżid l-iżbilanċ, kif jagħmel il-programm.11.  Id-dejn gross tal-gvern huwa stmat li naqas għal 62.2 % tal-PGD fl-2006, li jibqa' ogħla mis-60% tal-valur ta' referenza tal-PGD msemmi fit-Trattat. Il-programm ibassar li l-proporzjon jaqa' taħt il-valur ta' referenza sa l-2008 u li jkompli jonqos għal 56.8 % tal-PGD sa l-aħħar sena tal-perjodu tal-programm. Fid-dawl ta' din il-valutazzjoni tar-riskju, il-proporzjon tad-dejn jidher li qiegħed jonqos biżżejjed lejn il-valur ta' referenza matul il-parti bikrija tal-perjodu tal-programm u huwa ppjanat li joqorbu sa l-2007.12.  L-impatt baġitarju fit-tul tax-xjuħija fl-Awstrija hija taħt sew il-medja ta' l-UE, bl-infiq fil-pensjonijiet imbassar li jonqos bħala sehem mill-PGD fit-tul, b'konsegwenza tal-konteniment sinifikanti fl-infiq mistenni mir-riforma fil-pensjonijiet ta' l-2004. Il-qagħda baġitarja inizjali, b'bilanċ primarju strutturali, tikkontribwixxi għat-tnaqqis ta' l-impatt baġitarju tax-xjuħija. Iż-żieda ta' bilanċi primarji matul il-medda taż-żmien medja, kif imħabbar fil-programm kif ukoll żieda fir-rata ta' l-impjiegi ta' ħaddiema iktar avvanzati fl-età jikkontribwixxu għal konteniment tar-riskji għas-sostenibbiltà tal-finanzi pubbliċi. Kollox ma' kollox, l-Awstrija tidher li tinsab f'riskju baxx fir-rigward tas-sostenibbiltà tal-finanzi pubbliċi.13.  Il-programm ta' stabbiltà ma fihx valutazzjoni kwalitattiva ta' l-impatt kumplessiv tar-rapport ta' Settembu 2006 dwar l-implimentazzjoni tal-Programm ta' Riforma Nazzjonali fl-istrateġija fiskali għall-medda taż-żmien medja. Barra minn hekk, huwa ma jipprovdi l-ebda informazzjoni sistematika dwar l-ispejjeż jew l-iffrankar baġitarji diretti tar-riformi ewlenin previsti fil-Programm ta' Riforma Nazzjonali u l-previżjonijiet baġitarji tiegħu ma jqisux espliċitament l-implikazzjonijiet fuq il-finanzi pubbliċi ta' l-azzjonijiet imsemmija fil-Programm ta' Riforma Nazzjonali. Dawk il-miżuri fil-qasam tal-finanzi pubbliċi msemmija fil-programm ta' stabbiltà jidhru li huma konsistenti ma' dawk previsti fil-Programm ta' Riforma Nazzjonali. B'mod partikolari, l-iffrankar mistenni mir-riforma amministrattiva u t-tisħiħ ta' l-infiq fuq ir-riċerka u l-iżvilupp huma ppreżentati fiż-żewġ programmi.14.  L-istrateġija baġitarja fil-programm hija parzjalment konsistenti mal-linji gwida ġenerali għall-politika ekonomika inklużi fil-linji gwida integrali għall-perjodu 2005-2008.15.  Fir-rigward tar-rekwiżiti tad- data speċifikati fil-kodiċi ta' l-imġiba għal programmi ta' stabbiltà u konverġenza, il-programm jipprovdi d- data meħtieġa kollha u l-parti l-kbira ta' dik mhux obbligatorja[6].Il-konklużjoni ġenerali hija li, fil-kuntest tal-proposti tat-tkabbir robusti, il-programm jipprevedi progress bil-mod lejn l-MTO permezz ta' aġġustament relattivament ikonċentrat fuq l-aħħar snin tal-programm u bbażat l-iktar fuq trażżin fl-infiq mhux speċifikat għal kollox. Hemm riskji għall-kisba tal-miri baġitarji wara l-2008 u l-MTO jista' ma jintlaħaqx sa tmiem il-perjodu tal-programm. Id-dejn tal-gvern joqrob is-60 % tal-valur ta' referenza tal-PGD fl-2007 u jkompli jinżel fis-snin ta' wara.Fid-dawl tal-valutazzjoni ta' hawn fuq, l-Awstrija hija mistiedna tapprofitta mill-kundizzjonijiet ekonomiċi tajbin u l-iżbilanċ iktar baxx minn dak immirat fl-2006 biex jiġi antiċipat u msaħħaħ l-aġġustament lejn l-MTO, b'mod partikolari permezz ta' implimentazzjoni rigoruża tat-trażżin fl-infiq u bl-użu ta' kull dħul mit-taxxa mhux mistenni għall-konsolidazzjoni.Tqabbil tat-tbassir makroekonomiku u baġitarju ewlieni2005 | 2006 | 2007 | 2008 | 2009 | 2010 |PGD reali (% bidla) | SP Mar. 2007 | 2.0 | 3.1 | 2.7 | 2.3 | 2.5 | 2.6 |COM Mej. 2007 | 2.0 | 3.1 | 2.9 | 2.5 | m.a. | m.a. |SP Nov. 2005 | 1.7 | 1.8 | 2.4 | 2.5 | m.a. | m.a. |Inflazzjoni HICP (%) | SP Mar. 2007 | 2.1 | 1.5 | 1.6 | 1.7 | 1.7 | 1.8 |COM Mej. 2007 | 2.1 | 1.7 | 1.8 | 1.7 | m.a. | m.a. |SP Nov. 2005 | 2.3 | 2.1 | 1.7 | 1.5 | m.a. | m.a. |Differenza fil-produzzjoni (% tal-PGD potenzjali) | SP Mar. 20071 | -1.1 | -0.3 | 0.1 | -0.1 | 0.1 | 0.3 |COM Mej. 20075 | -1.1 | -0.2 | 0.5 | 0.8 | m.a. | m.a. |SP Nov. 20051 | -0.7 | -1.1 | -0.9 | -0.5 | m.a. | m.a. |Il-bilanċ ġenerali tal-gvern (% tal-PGD) | SP Mar. 2007 | -1.6 | -1.1 | -0.9 | -0.7 | -0.2 | 0.4 |COM Mej. 2007 | -1.6 | -1.1 | -0.9 | -0.8 | m.a. | m.a. |SP Nov. 2005 | -1.9 | -1.7 | -0.8 | 0.0 | m.a. | m.a. |Bilanċ primarju6 (% tal-PGD) | SP Mar. 2007 | 1.3 | 1.9 | 2.0 | 2.1 | 2.6 | 3.1 |COM Mej. 2007 | 1.3 | 1.6 | 1.8 | 1.7 | m.a. | m.a. |SP Nov. 2005 | 1.1 | 1.2 | 2.0 | 2.7 | m.a. | m.a. |Bilanċ aġġustat ċiklikament (% tal-PGD) | SP Mar. 20071 | -1.1 | -1.0 | -0.9 | -0.7 | -0.2 | 0.2 |COM Mej. 2007 | -1.1 | -1.0 | -1.1 | -1.2 | m.a. | m.a. |SP Nov. 2005 | -1.6 | -1.2 | -0.4 | 0.2 | m.a. | m.a. |Il-bilanċ strutturali2 (% tal-PGD) | SP Mar. 20073 | -1.1 | -1.0 | -0.8 | -0.4 | -0.2 | 0.2 |COM Mej. 20074 | -1.1 | -1.0 | -1.1 | -1.2 | m.a. | m.a. |SP Nov. 2005 | -1.6 | -1.2 | -0.4 | 0.2 | m.a. | m.a. |Id-dejn gross tal-gvern (% tal-PGD) | SP Mar. 2007 | 63.5 | 62.2 | 61.2 | 59.9 | 58.5 | 56.8 |COM Mej. 2007 | 63.5 | 62.2 | 60.6 | 59.2 | m.a. | m.a. |SP Nov. 2005 | 63.4 | 63.1 | 61.6 | 59.5 | m.a. | m.a. |Noti: |1Il-kalkoli tas-servizzi tal-Kummissjoni abbażi ta' l-informazzjoni fil-programm bi tkabbir potenzjali stmat għal 2.3%, 2.3%, 2.4%, 2.4% u 2.3% rispettivament fil-perjodu 2006-2010. |2Bilanċ aġġustat ċiklikament (bħal fir-ringieli ta' qabel) mingħajr il-miżuri ta' darba u miżuri temporanji oħrajn |3Miżuri ta' darba u miżuri temporanji oħrajn li jżidu l-iżbilanċ meħuda mill-programm (xiri ta' ajruplani militari ta' 0.2% tal-PGD fl-2007, 0.4% fl-2008 0.1% fl-2009). |4Meta mqabbel mal-programm (ara n-nota 3), it-tbassir tar-rebbiegħa ta' l-2007 tas-servizzi tal-Kummissjoni ma jqisx ix-xiri ta' ajruplani militari bħala ta' darba, peress li jinxtered fuq bosta snin u ma jżidx sostanzjalment l-infiq totali tal-gvern. |5Abbażi tat-tkabbir potenzjali stmat ta' 2.3%, 2.0%, 2.2% u 2.2% rispettivament fil-perjodu 2005-2008. |6 Data dwar il-bilanċ primarju fil-programm u t-tbassir tas-servizzi tal-Kummissjoni ma jistgħux jitqabblu direttament minħabb trattament differenti ta' FISIM. Id-data fil-programm issegwi d-definizzjonijiet meħtieġa mill-kodiċi ta' l-imġiba. Biex tkun tista' titqabbel mad-data tal-programm, id-data tal-Kummissjoni fuq il-bilanċ primarju jridu jitranġaw b'madwar 0.1-0.2% tal-PGD. |Sors: |Programm ta' Stabbiltà (PS); It-tbassir ekonomiku tas-servizzi tal-Kummissjoni għar-rebbiegħa 2007 (COM); Kalkoli tas-servizzi tal-Kummissjoni. |[1] ĠU L 209, 2.8.1997, p. 1. Ir-Regolament kif emendat l-aħħar mir-Regolament (KE) Nru 1055/2005 (ĠU L 174, 7.7.2005, p. 1). Id-dokumenti kollha msemmija f'dan it-test jinsabu fis-sit li ġej:http://ec.europa.eu/economiy_finance/about/activities/sgp/main_en.htm[2] Komunikazzjoni mill-Kummissjoni lill-Kunsill Ewropew tar-Rebbiegħa, "L-Implimentazzjoni ta' l-istrateġija mġedda ta' Liżbona għat-tkabbir u l-impjiegi - Sena ta' twettiq", 12.12.2006, KUMM(2006) 816.[3] Il-Komunikazzjoni tal-Kummissjoni lill-Kunsill u lill-Parlament Ewropew, "Is-sostenibbiltà fit-tul tal-finanzi pubbliċi ta' l-UE", 12.10.2006, KUMM(2006) 574; u l-Kummissjoni Ewropea, id-Direttorat Ġenerali għall-Affarijiet Ekonomiċi u Finanzjarji (2006), "The long-term sustainability of public finances in the European Union", European Economy, Nru. 4/2006.[4] “Speċifikazzjonijiet dwar l-implimentazzjoni tal-Patt ta' Stabbiltà u Tkabbir Ekonomiku u l-linji gwida dwar il-forma u l-kontenut ta' programmi ta' stabbiltà u konverġenza”, approvati mill-Kunsill ta’ l-ECOFIN tal-11 ta’ Ottubru 2005.[5] ĠU L 209, 2.8.1997, p. 1. Ir-Regolament kif emendat l-aħħar mir-Regolament (KE) Nru 1055/2005 (ĠU L 174, 7.7.2005, p. 1). Id-dokumenti kollha msemmija f'dan it-test jinsabu fis-sit li ġej:http://europa.eu.int/comm/economy_finance/about/activities/sgp/main_en.htm[6] Madnkollu, id- data mhux obbligatorja dwar l-impjiegi u s-sigħat maħduma kif ukoll il-pagi tas-settur pubbliku mhumiex provduti.